Rådets fælles holdning

af 6. december 2001

om Den Europæiske Unions deltagelse i Organisationen for Energiudvikling på Den Koreanske Halvø

(2001/869/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Det Europæiske Råd den 24. og 25. juni 1994 på Korfu tillagde det stor betydning, at alle parter overholder traktaten om ikke-spredning af kernevåben.

(2) Det Europæiske Råd den 15. og 16. december 1995 i Madrid understregede i sine konklusioner vigtigheden af Den Europæiske Unions deltagelse på endnu ikke fastsatte betingelser i Koreahalvøens Energiudviklingsorganisation (KEDO).

(3) Rådet vedtog en række konklusioner den 26. februar 1996.

(4) Det Europæiske Atomenergifællesskab (Euratom) har forhandlet sin fornyede tiltrædelse af KEDO med henblik på at støtte KEDO's mål ved at yde betydelige midler over en femårsperiode.

(5) Der bør fastsættes betingelser for Den Europæiske Unions repræsentation i KEDO's bestyrelse, og Rådet og Kommissionen er i denne forbindelse enige om, at hvis KEDO's bestyrelse tager et spørgsmål op, der falder uden for Euratoms kompetenceområde, er det Rådets formandskab, der skal tage ordet og udtrykke Unionens holdning hertil.

(6) Resultaterne af gennemgangen af fælles aktion 96/195/FUSP(1) har bekræftet, at Den Europæiske Unions aktion yder et væsentligt bidrag til Unionens målsætning, som er at bidrage til en samlet løsning på spørgsmålet om spredning af kernevåben på Koreahalvøen.

(7) Fællesskabets finansielle bidrag til KEDO bør indstilles, hvis Den Demokratiske Folkerepublik Korea (DPRK) ikke på korrekt vis opfylder sine forpligtelser med hensyn til ikke-spredning af kernevåben i overensstemmelse med den rammeaftale, der blev indgået i 1994 mellem Amerikas Forenede Stater og DPRK, eller hvis Den Europæiske Union ikke får mulighed for at udføre de overvågningsopgaver og/eller foretage de eksterne periodiske evalueringer, som er fastlagt i denne forbindelse.

(8) Det er hensigtsmæssigt at ophæve fælles aktion 96/195/FUSP og fælles holdning 97/484/FUSP(2) og erstatte dem med en ny fælles holdning -

VEDTAGET FØLGENDE FÆLLES HOLDNING:

Artikel 1

Formålet med denne fælles holdning er at bidrage til en samlet løsning på spørgsmålet om spredning af kernevåben på Koreahalvøen.

På denne baggrund og i overensstemmelse med KEDO's målsætninger deltager Den Europæiske Union i denne meget vigtige internationale aktion inden for ikke-spredning af kernevåben og nuklear sikkerhed.

Artikel 2

1. Med hensyn til spørgsmål, der falder uden for Euratoms kompetenceområde, navnlig spørgsmålet om en indstilling af det finansielle bidrag, hvis DPRK ikke på korrekt vis opfylder sine forpligtelser med hensyn til ikke-spredning af kernevåben i overensstemmelse med den rammeaftale, der blev indgået i 1994 mellem Amerikas Forenede Stater og DPRK, eller hvis Den Europæiske Union ikke får mulighed for at udføre de overvågningsopgaver og/eller foretage de eksterne periodiske evalueringer, som er fastlagt i denne forbindelse, fastlægges holdningen i KEDO's bestyrelse af Rådet og fremføres af formandskabet.

2. Formandskabet skal derfor nøje inddrages i drøftelserne i KEDO's bestyrelse og straks underrettes om anliggender vedrørende den fælles udenrigs- og sikkerhedspolitik, der skal drøftes på bestyrelsesmøder i KEDO.

3. Kommissionen aflægger regelmæssigt og efter behov rapport til Rådet med referat til formandskabet, der bistås af Rådets generalsekretær, den højtstående FUSP-repræsentant.

Artikel 3

Fælles aktion 96/195/FUSP og fælles holdning 97/484/FUSP ophæves og erstattes af denne fælles holdning.

Artikel 4

Denne fælles holdning har virkning fra dagen for vedtagelsen. Den udløber den 31. december 2005.

Artikel 5

Denne fælles holdning offentliggøres i EF-tidende.

Udfærdiget i Bruxelles, den 6. december 2001.

På Rådets vegne

M. Verwilghen

Formand

(1) EFT L 63 af 13.3.1996, s. 1.

(2) EFT L 213 af 5.8.1997, s. 1.